Fit-12 ta' Frar 2016, il-Kunsill adotta direttiva dwar it-tisħiħ ta' ċerti aspetti tal-preżunzjoni tal-innoċenza u tad-dritt li wieħed ikun preżenti waqt il-proċess fil-proċedimenti kriminali. L-għan tad-direttiva huwa li ttejjeb id-dritt ta' proċess ġust fi proċedimenti kriminali billi tistabbilixxi regoli minimi dwar ċerti aspetti tal-preżunzjoni tal-innoċenza u d-dritt li wieħed ikun preżenti fil-proċess. B'dan il-mod, id-direttiva ser tikkomplementa l-qafas legali previst mill-Konvenzjoni Ewropea dwar id-Drittijiet tal-Bniedem u l-Karta tad-Drittijiet Fundamentali. Id-direttiva ser issaħħaħ il-fiduċja reċiproka bejn l-awtoritajiet ġudizzjarji tal-istati membri u ser tiffaċilita r-rikonoxximent reċiproku tad-deċiżjonjiet f'materji kriminali. Skont id-direttiva, l-istati membri ser ikollhom jiżguraw li l-persuni suspettati u akkużati jitqiesu innoċenti sakemm jinstabu ħatja skont il-liġi. Id-direttiva tipprevedi żewġ drittijiet marbuta ma' dan il-prinċipju: id-dritt għas-silenzju u d-dritt li wieħed ma jinkriminax ruħu. Barra minn hekk, l-istati membri ser ikollhom jirrispettaw l-obbligi relatati li ġejjin: qabel is-sentenza finali, il-persuni suspettati u akkużati ma għandhomx ikunu ppreżentati bħala ħatja bl-użu ta' miżuri ta' trażżin fiżiku u l-oneru tal-provi huwa fuq il-prosekuzzjoni filwaqt li kwalunkwe dubju raġonevoli fir-rigward tal-ħtija għandu jkun ta' benefiċċju għall-akkużat. Din id-direttiva tindirizza wkoll id-dritt li wieħed ikun preżenti waqt il-proċess tiegħu. Barra minn hekk, l-istati membri ser ikollhom jiżguraw li l-persuni suspettati u akkużati jkollhom rimedju effettiv jekk id-drittijiet tagħhom skont din id-direttiva ma jiġux rispettati. L-istati membri ser ikollhom sentejn ċans wara l-pubblikazzjoni tad-direttiva biex idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw magħha. Il-Kummissjoni ppreżentat il-proposta tagħha fis-27 ta' Novembru 2013. F'pakkett adottat fl-istess data, il-Kummissjoni ppreżentat ukoll it-testi li ġejjin: proposta għal direttiva dwar is-salvagwardji proċedurali għat-tfal suspettati jew akkużati fi proċedimenti kriminali proposta għal direttiva dwar id-dritt għal għajnuna legali proviżorja għaċ-ċittadini suspettati jew akkużati b'reat u għal dawk suġġetti għal Mandat ta' Arrest Ewropew; rakkomandazzjoni dwar is-salvagwardji proċedurali għall-persuni vulnerabbli suspettati jew akkużati fi proċedimenti kriminali; rakkomandazzjoni dwar id-dritt għal għajnuna legali għall-persuni suspettati jew akkużati fi proċedimenti kriminali. Mill-2009 'l hawn, saret ħidma fl-Unjoni Ewropea fuq it-tisħiħ tad-drittijiet proċedurali għal persuni suspettati u akkużati fi proċedimenti kriminali abbażi tal- pjan direzzjonali , li ġie adottat mill-Kunsill fit-30 ta' Novembru 2009. Il-pjan direzzjonali jistabbilixxi approċċ gradwali lejn l-istabbiliment ta' lista sħiħa ta' drittijiet proċedurali għal persuni suspettati u akkużati fi proċedimenti kriminali. Il-Kunsill Ewropew integra l-pjan direzzjonali fil-Programm ta' Stokkolma, li fih saret referenza espliċita għal miżura dwar il-preżunzjoni ta' innoċenza. Diġà ġew adottati tliet miżuri abbażi tal-pjan direzzjonali: id-direttiva 2010/64/UE dwar id-drittijiet għall-interpretazzjoni u għat-traduzzjoni fi proċedimenti kriminali, id-direttiva 2012/13/UE dwar id-dritt għall-informazzjoni fi proċeduri kriminali, u d-direttiva 2013/48/UE dwar id-dritt ta' aċċess għas-servizzi ta' avukat fi proċedimenti kriminali u fi proċedimenti ta' mandat ta' arrest Ewropew, u dwar id-dritt li tiġi infurmata parti terza dwar iċ-ċaħda tal-libertà u d-dritt għal komunikazzjoni ma' partijiet terzi u mal-awtoritajiet konsulari, matul iċ-ċaħda tal-libertà. F'Diċembru 2015, il-Kunsill u l-Parlament Ewropew laħqu qbil dwar il-proposta għal direttiva dwar is-salvagwardji proċedurali għat-tfal. Attwalment, qed issir ir-reviżjoni legali lingwistika ta' dak it-test. Huwa ppjanat li t-test jiġi adottat formalment fil-futur qrib. Ara l-paġna tal-laqgħa